প্রশাসনে দুই পুলিশ অফিসারের ভূমিকাই ছিল সক্রিয়। চোখে পড়ার মতো। কিন্তু দুজনের প্রাপ্তি হল ভিন্ন। প্রথমজন আপাতত ছিটকে গেলেন প্রশাসনের মূল বৃত্তের বাইরে। দ্বিতীয়জন, ঢুকে পড়লেন মূল বৃত্তের ভিতরে।
প্রথমজন কলকাতায় প্রথম দফার ভোটের দিন এক দোকানমালিককে চড় মেরে কড়া অবস্থানের পরিচয় দিয়েছিলেন। দ্বিতীয়জন নজর কেড়েছেন শপথগ্রহণের পরে নবান্নে মুখ্যমন্ত্রী মমতা বন্দ্যোপাধ্যায়কে ‘গার্ড অফ অনার’ দিয়ে।
প্রথমজন কলকাতা পুলিশের ডিসিডিডি (২) ‘দবং’ নগেন্দ্রনাথ ত্রিপাঠী। দ্বিতীয়জন তুলনায় জুনিয়র আইপিএস অফিসার, স্বাতী ভাঙ্গালিয়া।
বুধবার রাজ্য সরকারের তরফে আইপিএস অফিসারদের বদলির নির্দেশিকা জারি করা হয়। সেই নির্দেশিকা অনুযায়ী, পুলিশ সুপার পদমর্যাদায় নগেন্দ্রনাথকে ‘কম্পালসরি ওয়েটিং’য়ে পাঠানোর সিদ্ধান্ত হয়েছে। অন্যদিকে, স্বাতী ছিলেন ‘স্বামী বিবেকানন্দ স্টেট পুলিশ অ্যাকাডেমি’তে ‘কম্পালসরি ওয়েটিং’য়ে। তাঁকে হাওড়া পুলিশ কমিশনারেটের সহকারি পুলিশ কমিশনার (এসিপি) পদে বসানোর সিদ্ধান্ত নিয়েছেন মুখ্যমন্ত্রী। এই বদলি ঘিরেই জল্পনা ছড়িয়েছে প্রশাসনের অন্দরে।
ভোটের সময় কলকাতা পুলিশের ভূমিকা সাধারণ মানুষের প্রশংসা কুড়িয়েছিল। বড় কোনও গোলমাল ছাড়াই শান্তিপূর্ণ নির্বাচন দেখেছিল শহর। বিভিন্ন মহলে প্রশংসিত হয়েছিলেন তৎকালীন পুলিশ কমিশনার সৌমেন মিত্র। তবে পুলিশের সেই ‘সক্রিয়তা’ মেনে নিতে পারেননি শাসকদলের অনেকেই। দ্বিতীয় ইনিংসে মমতা মুখ্যমন্ত্রী পদে শপথ নেওয়ার আগেই সৌমেনকে সরিয়ে কলকাতার পুলিশ কমিশনার করা হয়েছিল তৃণমূলনেত্রীর ‘ঘনিষ্ঠ’ অফিসার বলে পরিচিত রাজীব কুমারকে। তখনই আধিকারিকদের অনেকেই অনুমান করেছিলেন, এরপর ধাপে ধাপে ‘সক্রিয়’ পুলিশ অফিসারদের অনেকেরই একই পরিণতি হবে। এবার নগেন্দ্রনাথকে ‘কম্পালসরি ওয়েটিং’য়ে পাঠানো তারই ইঙ্গিত বলে মনে করছেন প্রশাসনের একাংশ।   
কী করেছিলেন নগেন্দ্রনাথ?
গত ২১ এপ্রিল কলকাতা উত্তরের ভোটে জোড়াসাঁকো বিধানসভা এলাকায় পুলিশকর্মীদের নিয়ে নগেন্দ্রনাথ কার্যত দাপিয়ে বেড়িয়েছিলেন। এলাকায় বাইক বাহিনী দেখামাত্রই আটকেছিলেন তিনি। সন্তোষজনক উত্তর দিতে না পারলেই আটক করা হয়েছিল বাইক। লাঠি উঁচিয়ে এলাকা ফাঁকা করতেও দেখা গিয়েছিল নগেন্দ্রের বাহিনীকে। এমনকী, মুক্তারামবাবু স্ট্রিটে শাসকদলের বুথ ক্যাম্পে ভিড় দেখে লাঠি উঁচিয়ে অতিরিক্ত লোক ক্যাম্প থেকে সরিয়ে দিতেও দেখা গিয়েছিল তাঁকে। একবার নয়, ঘুরেফিরে একই ক্যাম্পে একাধিকবার গিয়ে পরিস্থিতি খতিয়ে দেখেছিলেন নগেন্দ্র। বন্ধ করে দিয়েছিলেন ভোটকেন্দ্রের ১০০ মিটারের মধ্যে থাকা প্রায় সব দোকানই। 
ওইদিন দুপুর সাড়ে ৩টে নাগাদ রামদুলাল সরকার স্ট্রিটের এক প্রসিদ্ধ মিষ্টির দোকানে গিয়ে নগেন্দ্র জানতে চেয়েছিলেন, কেন তা খোলা রয়েছে। অভিযোগ, দোকান মালিক পার্থ নন্দী কিছু বুঝে ওঠার আগেই তাঁকে সপাটে চড় মেরেছিলেন ওই পুলিশকর্তা। গোটা ঘটনাটি দোকানের সিসিটিভি ক্যামেরায় ধরা পড়েছিল। পুলিশের এমন ভূমিকায় নিজের অসন্তোষ সে সময় চেপে রাখেননি ভবানীপুর কেন্দ্রের প্রার্থী মমতা। চড় মারার ঘটনার নিন্দাও করেছিলেন তিনি। নগেন্দ্রনাথের বিরুদ্ধে মমতা যে কড়া পদক্ষেপ করবেন, তার ইঙ্গিত ভোট চলাকালীনই দিয়েছিলেন তিনি। এবার ‘কম্পালসরি ওয়েটিং’য়ে পাঠিয়ে সরকার বুঝিয়ে দিল, নগেন্দ্রনাথের উপর কতটা অসন্তুষ্ট ছিলেন মমতা।
ভোটের দিন বেলেঘাটা অঞ্চল থেকে অভিযোগের পরিমাণ ছিল সবচেয়ে বেশি। শুধুমাত্র ওই বিধানসভা এলাকা থেকেই ৫২ জনকে গ্রেফতার করা হয়েছিল। পুলিশের ওই ভূমিকায় শাসকদলের বিভিন্ন স্তরের নেতারা রীতিমতো অসন্তুষ্ট হয়েছিলেন। যে বার্তা মমতা পর্যন্ত পৌঁছতে দেরি হয়নি। ফলে সেই সময় শুধু তৎকালীন পুলিশ কমিশনার সৌমেনই নন, নগেন্দ্রনাথ-সহ কয়েকজন পুলিশকর্তা শাসকদলের ‘কুনজরে’ পড়েছিলেন।  
বিপরীত চিত্র স্বাতীর ক্ষেত্রে। গত ২৭ মে রেড রোডে শপথ নিয়ে নবান্নে পৌঁছনো মাত্রই মুখ্যমন্ত্রীকে ‘গার্ড অফ অনার’ দেয় কলকাতা পুলিশ। নেতৃত্বে ছিলেন ২০১৩ সালের ব্যাচের আইপিএস অফিসার স্বাতী। প্রথমে সিকিম ক্যাডারের অফিসার হলেও বর্তমানে তিনি এ রাজ্যেরই অফিসার। স্বাতীর দেওয়া ‘গার্ড অফ অনারে’ দৃশ্যতই আপ্লুত হয়েছিলেন মমতা। এমনকী, সেই কর্মসূচির শেষে স্বাতীও জানিয়েছিলেন, মমতা একজন ‘আইকন’। তাই মুখ্যমন্ত্রীকে ‘গার্ড অফ অনার’ দিয়ে গর্বিত তিনি। সেদিনই প্রশাসনের অন্দরের খবর ছিল, স্বাতীকে দক্ষিণ ২৪ পরগনার অতিরিক্ত পুলিশ সুপার পদে বসাতে চান মমতা। তবে জুনিয়র অফিসার হলেও স্বাতীর হাওড়া পুলিশ কমিশনারেটের ‘এসিপি’ পদ পাওয়াকে কোনও অংশে খাটো করে দেখতে নারাজ পুলিশমহলের একাংশ।
অন্যদিকে, কলকাতা পুলিশের একাংশ মনে করছেন, ‘দবং’ নগেন্দ্রনাথের ‘কম্পালসরি ওয়েটিং’ প্রাপ্তি নিচুতলার পুলিশকর্মীদের মনোবলে কিছুটা হলেও চিড় ধরাবে।
 




আইপিএস রদবদলেও কি এবার সূচনা ‘রাজীব যুগে’র! জল্পনা শুরু পুলিশ মহলে
নিজস্ব সংবাদদাতা: আইপিএস স্তরে এবার বড়সড় রদবদল করল রাজ্য সরকার। বুধবারের এক নির্দেশিকায় পুলিশ আধিকারিকদের একাংশ মনে করছেন, কলকাতা পুলিশে আক্ষরিক অর্থেই এবার শুরু হতে চলেছে ‘রাজীব যুগ’।
			এদিন মোট ১২ জন আইপিএস অফিসারের বদলির নির্দেশিকা জারি হয়েছে। যার মধ্যে গুরুত্বপূর্ণ নাম কলকাতা পুলিশের যুগ্ম কমিশনার (অপরাধ দমন) দেবাশিস বড়াল। তাঁকে ‘কম্পালসরি ওয়েটিং’য়ে পাঠিয়েছে মমতা বন্দ্যোপাধ্যায়ের সরকার। কলকাতা পুলিশের অতি গুরুত্বপূর্ণ হিসাবে পরিচিত যুগ্ম কমিশনার (অপরাধ দমন) পদে দেবাশিসের নিয়োগ হয়েছিল প্রাক্তন পুলিশ কমিশনার সুরজিৎ কর পুরকায়স্থের হাত ধরে। পুলিশের অন্দরমহলে দেবাশিস সুরজিতের ‘ঘনিষ্ঠ’ বলেই পরিচিত। তাই পুলিশ মহলের একাংশের ধারণা ছিল, রাজীব কুমার পুলিশ কমিশনার হওয়ার পরেই সরতে হতে পারে দেবাশিসকে। কিন্তু দায়িত্ব নেওয়ার কিছুদিনের মধ্যেই নির্বাচন কমিশন রাজীবকে কমিশনারের পদ থেকে সরিয়ে দেওয়ায় সেসময় দেবাশিসের বদলি সম্ভব হয়নি। নির্বাচন কমিশন রাজীবকে সরিয়ে সৌমেন মিত্রকে কমিশনার করেছিল। সৌমেনের নির্দেশ ভোটের সময় অক্ষরে অক্ষরে পালন করে শাসকদলের একাধিক নেতার বিরাগভাজন হয়েছিলেন দেবাশিস। 
			বদলির তালিকায় অপর গুরুত্বপূর্ণ নাম নীরজনয়ন পাণ্ডে এবং মৃত্যুঞ্জয়কুমার সিংহ। এডিজি (প্রশাসন) নীরজনয়নকে অসামরিক প্রতিরক্ষা দফতরের ডিরেক্টর করা হয়েছে। এডিজি (রেল) মৃত্যুঞ্জয়কুমারকে পাঠানো হয়েছে এডিজি (প্রভিশন) পদে। তুলনায় এই দু’টি পদ গুরুত্বহীন। নীরজনয়ন এবং মৃত্যুঞ্জয়কুমার পুলিশমহলে সুরজিতের ‘ঘনিষ্ঠ’ বলে পরিচিত নন। 
			গুরুত্ব বেড়েছে সুধীর মিশ্রের। তাঁকে এডিজি (প্রশাসন) করা হয়েছে। এডিজি (টেলিকম) অধীর শর্মা হয়েছেন এডিজি (রেল)। গঙ্গেশ্বর সিংহকে করা হয়েছে এডিজি (আইবি)। দুর্নীতি দমন শাখার এডিজি হয়েছেন রামফল পওয়ার। এডিজি (সিআইডি) হয়েছেন রাজেশ কুমার। কলকাতা পুলিশের ডিসিডিডি (২) নগেন্দ্রনাথ ত্রিপাঠীকে ‘কম্পালসরি ওয়েটিং’য়ে পাঠানো হয়েছে। তাঁর জায়গায় এসেছেন রাজীব-‘ঘনিষ্ঠ’ নীলু শেরপা।
			দ্বিতীয়বার পুলিশ কমিশনার পদে রাজীব বসার পর কলকাতা পুলিশের তিন বিভাগীয় ডিসি, গোয়েন্দা বিভাগের এক যুগ্ম কমিশনার এবং এক ডিসি’কে ‘কম্পালসরি ওয়েটিং’য়ে পাঠানো হল। আইপিএস অফিসারদের একাংশের মতে, যে পাঁচজনকে কলকাতা পুলিশ থেকে বার করে দেওয়া হল তাঁদের এই বাহিনীতে এনেছিলেন সুরজিৎ। আইপিএস অফিসারদের একাংশের মতে, রাজীব চাননি বলেই তাঁরা কলকাতা পুলিশে থাকতে পারলেন না। পাশাপাশি, এই বদলির নির্দেশিকায় প্রমাণ হল, সুরজিতের পাশাপাশি রাজীবও আইপিএস মহলে ‘ক্ষমতার ভরকেন্দ্র’ হয়ে উঠেছেন।